钦定古今图书集成/明伦汇编/官常典/第474卷 > 李宝
## 钦定古今图书集成/明伦汇编/官常典/第474卷 > 李宝

按《魏书》本传，“宝字怀素，小字衍孙，陇西狄道人。私署
凉王暠之孙也。父翻，字士举，小字武彊，私署骁骑将
军，祁连、酒泉、晋昌三郡太守。宝沉雅有度量，骁勇善
抚接。伯父歆为沮渠蒙逊所灭，宝徙于姑臧，岁馀，随
舅广契北奔伊吾，臣于蠕蠕。其遗民归附者稍至二
千。宝倾身礼接，甚得其心，众皆乐为用，每希报雪。属”
世祖遣将讨沮渠无讳于敦煌，无讳捐城遁走。宝自
伊吾南归敦煌，遂修缮城府，䂓复先业，遣弟怀达奉
表归诚。世祖嘉其忠款，拜怀达散骑常侍、敦煌太守。
别遣使授宝使持节、侍中、都督西垂诸军事、镇西大
将军、开府仪同三司、领护西戎校尉、沙州牧、敦煌公，
仍镇敦煌，四品以下听承制假授。真君五年，因入朝，
遂留京师，拜外都大官，转镇南将军、并州刺史。还除
内都大官。高宗初，代司马文思镇怀荒，改授镇北将
军。太安五年薨，年五十三。诏赐命服一袭，赠以本官，
谥曰宣。